"อเบอร์ดีน"ฟันธง คิวอี-เงินยูโรหนุนหุ้นยุโรปกำไรเพิ่ม
“อเบอร์ดีน” มั่นใจคิวอีช่วยยูโรอ่อน หนุนหุ้นยุโรปกำไรสูง ลุ้นเม็ดเงินเข้าตลาดเอเชีย
6 ก.พ. 2558

“อเบอร์ดีน” มั่นใจคิวอีช่วยยูโรอ่อน หนุนหุ้นยุโรปกำไรสูง ลุ้นเม็ดเงินเข้าตลาดเอเชีย 
นายเจอร์มี วิทลี่ย์ หัวหน้าทีมผู้จัดการตราสารทุน-สหราชอาณาจักรและทวีปยุโรป อเบอร์ดีน แอสเสท แมเนจเมนท์ เปิดเผยว่า มาตรการอัดฉีดสภาพคล่อง (คิวอี) ของธนาคารกลางยุโรปมูลค่า 1.1 ล้านล้านยูโร จะส่งผลดีต่อตลาดหุ้นยุโรป
“เมื่อเทียบกับสินทรัพย์อื่นๆ ในปี 2557 หุ้นยุโรปปรับขึ้นมาบ้างแล้ว เพราะฉะนั้นเป็นไปได้ที่นักลงทุนระยะสั้นจะขายทำกำไรออกมาบ้าง แต่หลังจากมีคิวอี ออกมาน่าจะทำให้นักลงทุนหลายๆ กลุ่มเข้าไปลงทุนในตลาดยุโรปเพิ่มขึ้น” นายเจอร์มี กล่าว
นอกจากนี้ ค่าเงินยูโรที่มีแนวโน้มอ่อนค่าลงยังทำให้บริษัทในยุโรปมีรายได้เพิ่มขึ้น โดยเฉพาะบริษัทที่มีรายได้จากการส่งออกสินค้า ประกอบกับราคาน้ำมันที่ปรับลดลงจะช่วยลดต้นทุนการดำเนินงาน
นายเจอร์มี กล่าวว่า บริษัทที่กองทุน อเบอร์ดีน โกลบอล-ยูโรเปี้ยน เอคควิตี้ ฟันด์ ลงทุนอยู่นั้น มีรายได้จากยุโรป 22% และอังกฤษ 14% ที่เหลือเป็นรายได้จากภูมิภาคอื่นๆ ทั่วโลก เช่น อเมริกาเหนือ 23% และเอเชีย 22%
“เราประเมินว่า บริษัทที่อยู่ในพอร์ตจะมีอัตราการเติบโตของกำไร 5% ต่อปี ขณะที่ระดับราคาต่อกำไร (พี/อี) อยู่ที่ 14-15 เท่า เพราะฉะนั้นในมูลค่าหุ้นในระดับนี้ถือว่าเหมาะสม”นายเจอร์มี กล่าว
นายเจอร์มี กล่าวอีกว่า กองทุนเน้นลงทุนอุตสาหกรรมการผลิตและสินค้าอุปโภคบริโภค นอกจากนี้ ยังอยู่ระหว่างพิจารณากลุ่มธุรกิจให้บริการเกี่ยวกับน้ำมัน ซึ่งที่ผ่านมาราคาหุ้นปรับลดลงไปมาก จากราคาน้ำมันปรับลดลง
“ไม่ว่ากรีซหรือรัสเซียจะมีปัญหา หรือ เศรษฐกิจจะเป็นอย่างไร บริษัทที่เราเข้าไปลงทุนจะสามารถขายสินค้าได้” นายเจอร์มี กล่าว
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า ในระยะ 1-2 ปีนี้่ ตลาดหุ้นเอเชียจะมีเม็ดเงินไหลเข้ามาลงทุนซึ่งเป็นผลจากมาตรการคิวอี แต่ในระยะยาวยังคงต้องเลือกลงทุนในบริษัทที่ดี
“บริษัทไทยแข็งแกร่งมากๆ และได้ประโยชน์จากราคาน้ำมันที่ปรับลดลง แต่ไม่จำเป็นว่าตลาดหุ้นจะดีไปด้วย เพราะตลาดหุ้นไทยมีกลุ่มพลังงานค่อนข้างมาก”นายอดิเทพ กล่าว